
	פרקליטה, ארגון הפרקליטים 
	–
	יפעת שטיין

	אלי יריב

	מקשר כנסת הסתדרות, הסתדרות החדשה 

לרשימת השדלנים שנכחו בדיון – ראו בקישור זה.
<ייעוץ משפטי:>
אלעזר שטרן

<מנהל הוועדה:>
אסף פרידמן
<רישום פרלמנטרי:>
הילה לוי
1. <הצעת חוק נציבות תלונות הציבור על מייצגי המדינה בערכאות, התשע"ו-2016 (מ/1040) – הכנה לקריאה שנייה ושלישית
>
2. הצעת חוק נציבות ביקורת על מערך התביעה וייצוג המדינה בערכאות, התשע"ו-2015 (פ2136/20), של חברת הכנסת ציפי לבני – הכנה לקריאה ראשונה

<היו"ר ניסן סלומינסקי:>
בוקר טוב לחברי חברי הכנסת, לאנשי הממלכה, ביקורת הפנים, ועד הפרקליטות, המשרד לביטחון הפנים, העמותות, לכולם בוקר טוב, אני רק רוצה לפתוח ולומר משהו באמת מתוך הלב. החוק הזה, לכולנו יש הערות עליו וכל אחד מאתנו יש לו נקודות שהוא לא מאושר אתן בחוק. אני לא יכול להגיד שזו מעין פשרה כוללת, אבל אלה הבנות, ניסיונות להבין בין הכוחות הגדולים שנמצאים ומושכים לכיוונים שונים. אני רק רוצה לומר נקודה אחת חשובה, והיא שהנציב כנראה ייבחר בסוף השבוע ואני לפחות מבין מאוד מה המשמעות של נציב שיתחיל לעבוד כשאין חוק. זאת תהיה חזרה על מה שהיה במשך שלושה-ארבעה חודשים וזה יכול להיות הרס גדול. אני לפחות מרגיש שצריך לעשות כל מאמץ כדי שנסיים את החוק הזה בזמן המושב. לכן, אם שמתם לב, דחיתי וביטלתי ישיבות אחרות ואנחנו דנים בחוק כל יום. על כמה מהדברים שהייתי מתעקש בימים כתיקונם, אני פחות מתעקש כי יותר חשוב לי לסיים את החוק, גם אם אני חושב שהייתי יכול אולי לתקן קצת יותר. בוודאי כל אחד מחברי חושב שהוא היה צריך לתקן משהו אחר, אבל בסך הכול אני עושה מאמץ.
אני מדבר לחברי כי האנשים הנלווים, אנשי הממלכה וכו', לנושא הזה הם לא הנקודה. אין שום בעיה שאפשר יהיה למשוך את החוק הזה ואולי לנסות לעכב אותו כדי שבסוף הוא לא יעבור במושב הזה. אין שום בעיה. אם יעשו כך, אני אצטער מאוד, כולנו נצטער אבל זו אחריות כבדה מאוד. המשמעות היא שהוא יעבור במושב הבא והוא בטח יעבור כמו שהוא היה עובר היום אבל במושב הבא. בינתיים יתחיל נציב בלי חוק ובלגן שלם. 

יואל הדר:


הוא לא יתחיל. גם אם הוא יתמנה בסוף השבוע, עד שהוא יתחיל לעבוד יעברו שלושה חודשים. 

<קארין אלהרר (יש עתיד):>
ניסן, תן לי רשות דיבור. יש לי דיון שמתחיל בתשע ובאתי במיוחד. 

יואל הדר:


יש חגים באמצע. הוא לא יתחיל לעבוד. 

<היו"ר ניסן סלומינסקי:>
לא, זה לא כך. המערכת עובדת. היא לא מפסיקה. אין כזה דבר. הנציב מתמנה ויתחילו לעבוד לפי חוק או שיעבדו כמו שהיה עד היום, עם עימותים. זה הרי ממשיך לעבוד. 

יואל הדר:

אבל הנציב עצמו יתחיל לעבוד רק בעוד שלושה חודשים. 

<היו"ר ניסן סלומינסקי:>
אבל לא משנה. כבר יהיה חוק, תהיה פעילות וכולם יידעו איך עובדים. 

חברתי, יושבת-ראש הוועדה לביקורת המדינה, בבקשה. 

<קארין אלהרר (יו"ר הוועדה לביקורת המדינה):>
תודה רבה, אדוני היושב-ראש, אני מבקשת לטעון נושא חדש. סעיף 28 לחוק המוצע מקים אגף חדש במשרד מבקר המדינה. אדוני בוודאי זוכר שאנחנו ניהלנו דיון בוועדת הכנסת ואתה ביקשת את הסמכות לדון בחוק הזה. אמרת שהחוק הזה הוא חוק שלא קשור כהוא זה לוועדה לענייני ביקורת המדינה. והפלא ופלא, אני מגלה שדבר שלא היה בהצעת החוק המקורית, מכניסים אותו בדיון האחרון ובדקה האחרונה – עניין של מבקר המדינה. לכן אני מבקשת בעניין הזה להגיע לוועדת הכנסת ולבדוק היכן צריך להתברר הסעיף הספציפי הזה. אני חושבת שזה לא ראוי שמתקנים את חוק מבקר המדינה, שהוא בסמכות הבלעדית של הוועדה לענייני ביקורת המדינה. 

<אלעזר שטרן - הלשכה המשפטית:>
לא מתקנים. 

<קארין אלהרר (יו"ר הוועדה לביקורת המדינה):>
מקימים אגף שלם. 

<אלעזר שטרן - הלשכה המשפטית:>
מקימים אגף אבל אין תיקון לחוק המבקר. 

<קארין אלהרר (יו"ר הוועדה לביקורת המדינה):>
עדיין אני חושבת שהקמת גוף במשרד מבקר המדינה הוא דבר מאוד מהותי והוא בתחום סמכותה של הוועדה לענייני ביקורת המדינה. ולכן אני טוענת לנושא חדש. 

שלמה קלדרון:

ניסן, זה סעיף מיותר. 

<קארין אלהרר (יו"ר הוועדה לביקורת המדינה):>
סעיף מיותר וכפי שהחוק נראה, גם החוק הופך להיות מיותר. לפי סעיף 16, שאני רואה. 

<היו"ר ניסן סלומינסקי:>
תודה רבה. אנחנו נמשיך לדון ונכנס את ועדת הכנסת לדון בנושא סעיף חדש. אלעזר, בבקשה. 

<אלעזר שטרן - הלשכה המשפטית:>
בדיון הקודם עצרנו בסעיף 22, סעיף קטן ב, עמ' 13 בנוסח שמונח לפניכם. אני רק אזכיר שקראנו את סעיף קטן א וסעיף זה קובע רשימה של סייגים, שבמקרים שבהם חלה חובה על הנציב לפרסם דוח, למסור הודעות וכו', יש רשימה של סייגים של סוגי מידע כאלה ואחרים שאסור למבקר לשחרר, להוציא את המידע, גם כשחלה עליו חובה. כלומר, במסגרת הדוח השנתי שלו, במסגרת הודעות שהוא מוסר לצדדים וכו', יש סוגים מסוימים של מידע שאסור לו למסור. זה סעיף קטן א שאותו קראנו. 

אני שוב אומר, אנחנו בעמ' 13 לנוסח שמונח בפניכם. זה סעיף 22 ואנחנו קוראים את סעיף קטן ב'. 

שלמה קלדרון:

שאלה מקדימה לי אחת. 

<היו"ר ניסן סלומינסקי:>
לא, לא. 

שלמה קלדרון:

בנושאים של פרסום. 

<היו"ר ניסן סלומינסקי:>
לא קיבלת רשות דיבור, אני מבקש. זה חשוב?

שלמה קלדרון:

לדעתי כן. 

<היו"ר ניסן סלומינסקי:>
מאה אחוז. יהיה לך זמן לדבר. 

שלמה קלדרון:

זה בסעיפים קודמים. יש איסור פרסום אבל שאלה מה משיבים למתלונן ולנילון. 

<היו"ר ניסן סלומינסקי:>
אתה רוצה בכוח לדבר? זה לא יעזור. דבריך לא נשמעים כרגע. 

<אלעזר שטרן - הלשכה המשפטית:>
"(ב) ראה הנציב כי חומר או מידע שמועבר, הודע, החלטה או דין וחשבון כאמור בסעיף קטן (א) עלולים לכלול או לגלות מידע כאמור בסעיף קטן (א)(1)-(2) ולא נמסרה לו הודעה בעניין מראש הממשלה או מהשר הנוגע בדבר כאמור באותו סעיף קטן, יבקש הנציב את עמדת ראש הממשלה או השר הנוגע בדבר, לפני שיפרסם את המידע; לא הודיע ראש הממשלה או השר הנוגע בדבר את עמדתו בתוך 30 ימים ממועד פניית הנציב, יראו אותו כמי שאין לו התנגדות לפרסום המידע. 

(ג) ראה הנציב כי חל אחד מהמקרים המנויים בסעיף קטן (א), רשאי הוא למסור את החומר או המידע, ההודעה, ההחלטה או הדין וחשבון כאמור באותו סעיף קטן, תוך עריכת שינויים, השמטות או התניית תנאים, או למסור אותם רק לחלק מהגורמים שאליהם יש להעביר אותם לפי חוק זה; פעל הנציב כאמור בסעיף קטן זה, יציין זאת עם המסירה כאמור, אלא אם כן יש מניעה לכך מהטעמים המפורטים בסעיף קטן (א)."

<היו"ר ניסן סלומינסקי:>
שכחתי להודיע לחבריי שמבקר המדינה יופיע אצלנו היום בשעה 11:30 לחצי שעה. 

<יעל גרמן (יש עתיד):>
אפשר לבקש להזמין גם את גולדברג, מאחר שלאורו כל החוק הזה היה אמור להיות?

<היו"ר ניסן סלומינסקי:>
שמענו את גולדברג והחוק הזה - - -

<יעל גרמן (יש עתיד):>
שמענו אותו בהתחלה. נשמע אותו עכשיו. 

<היו"ר ניסן סלומינסקי:>
כן, החוק הזה הרכיבו אותו. חלק לקחו דברים ממנו וחלק לא לקחו דברים ממנו. זאת לא תורה למשה מסיני במובן הזה. 

<יעל גרמן (יש עתיד):>
יש כאלה שמצטטים אותו כתורה למשה מסיני, אז בוא נשמע את משה, מה הוא אומר על התורה.

<היו"ר ניסן סלומינסקי:>
כן, הלאה. 

<אלעזר שטרן - הלשכה המשפטית:>
סעיף 23 – קבילות מסמכים. 

"דין וחשבון, החלטה, חוות דעת וכל מסמך אחר שהכינו הנציב או עובדי הנציבות במסגרת מילוי תפקידם, וכן הודעה שהתקבלה בידי הנציב או עובדי הנציבות במסגרת מילוי תפקידם, לא ישמשו ראיה בהליך משפטי או משמעתי, למעט במשפט פלילי בשל מסירת עדות שקר.

24- זכויות וסעדים. 

(1) החלטותיו וממצאיו של הנציב בעניין תלונה –

(1) אין בהם כדי להעניק למתלונן או לאדם אחר זכות או סעד, בבית משפט או בבית דין, שלא היו להם לפני כן;

(2) אין בהם כדי למנוע מהמתלונן או מאדם אחר להשתמש בזכות או לבקש סעד שהוא זכאי להם, ואולם אם נקבע לכך מועד בחיקוק, לא יוארך המועד על-ידי הגשת התלונה או בירורה.
(2) לא יזדקק בית משפט לבקשת סעד נגד החלטותיו של הנציב וממצאיו בעניין תלונה. 

25 – פרסום הודעות. 

הודעה על הדרכים להגשת תלונה לפי חוק זה ופירוט עיקרי סמכויות הנציב הקבועות בחוק זה יפורסמו בדרך שיקבע השר. 

26 – ביצוע ותקנות


השר ממונה על ביצוע חוק זה והוא רשאי, באישור ועדת החוקה, חוק ומשפט של הכנסת, להתקין תקנות לביצועו.

27 – שמירת סמכויות בירור תלונות לפי דינים אחרים. 


אין בסמכויות הנציב לפי חוק זה כדי לגרוע – 

(1) מסמכותו של כל גוף שנתונה לו סמכות לברר תלונות לפי כל דין;

(2) מסמכותו של היועץ המשפטי לממשלה לערוך בירורים בנוגע לתפקודם של מייצגי המדינה בערכאות או כדי לגרוע מכל סמכות אחרת הנתונה לו;

(3) מסמכותו של פרקליט המדינה, ראש חטיבת התביעות במשטרת ישראל, ראש אגף התנועה במשטרת ישראל וכל גורם אחר הממונה על מייצגי המדינה בערכאות, או מי מטעמם, לערוך בירורים בנוגע לתפקוד מייצגי המדינה בערכאות שעליהם הם ממונים או כדי לגרוע מכל סמכות אחרת הנתונה להם."

האם היושב-ראש רוצה לקרוא את הסעיף הבא? זה הסעיף שמתייחס למבקר המדינה. 
<ציפי לבני (המחנה הציוני):>
שווה שנבין מה מונח לנו על השולחן ואז גם המפגש אתו יהיה בנושא. 

<היו"ר ניסן סלומינסקי:>
אני אגיד כמה מילים בנושא הזה. אחרי הרבה מחשבה, שהייתה לי בנושא המערכתי וכפי שראיתי בהצעת החוק הממשלתית, הנושא המערכתי לא בא לידי ביטוי בעוצמה. נכון, זה יבוא לביקורת הפנימית של כל משרד ואני חשבתי שבשביל זה לא צריך את החוק הזה. זה קיים בין כה וכה. לא הרגשתי שזה ייתן פתרון לבקרה על הנושא המערכתי, שלהערכתי הוא הנושא המרכזי, הייתי אומר, בכל הדברים האלה. חלק גדול מהתקלות, אם יש כאלה, הן דווקא בתחום המערכתי. המחשבה השנייה שלי הייתה, ואמרתי אותה גם פה, שנצטרך להעצים את הביקורת המערכתית עד כדי כך שכאילו כבר נוצרה תחושה שיהיה נציב אחד לתלונות הפרטניות ומעין נציב למערכתי. אמרתי שיהיו שני נציבים פלוס מבקר מדינה, שהוא למעשה עושה את הנושא המערכתי ואז השלב השלישי היה קל יותר ואמרנו שניקח אדם, שמכיר ביקורת, שיודע מה זה ביקורת – זה מבקר המדינה, אבל לא לעשות. הוא לא צריך אותי כי הוא יכול לבדוק את מי שהוא רוצה ומתי שהוא רוצה. 

אבל מה? כאן בחוק נוסיף שהביקורת שלו תהיה ביקורת עוצמתית. דיברתי אתו והוא אמר שהמשמעות של ביקורת עוצמתית היא שהוא מקים אגף מיוחד, שיעשה את הביקורת המערכתית. זאת הכוונה ואני חושב שזה הדבר שהוא יותר טוב מכל האופציות האחרות שהוצגו בפנינו. מאחר והוחלט לפצל, זאת האופציה הכי טובה מכל האופציות. מצד אחד זה מבקר מדינה שמכיר את מערכת הביקורת ואת הכול. יהיה אגף מתוגבר, אגף מיוחד. יכול להיות שיש את זה גם לנושא של משרד הביטחון. אני לא בקי מספיק בזה. ותהיה ביקורת מערכתית. דיברתי עם כל המערכת על הרעיון הזה וכולם הסכימו. חלקם אפילו שמחו ואמרו: זה רעיון מצוין, רעיון מבריק. כך שלמעשה כל המערכת סמכה ידיה על הדבר הזה. אמרתי שאם כך, נביא אותו לפה מתוך תקווה שגם חבריי יקבלו את זה. אני חושב שזה באמת הפתרון היותר טוב לנושא המערכתי. גם המבקר קיבל את זה ואמרנו שהוא יבוא. 

שלמה קלדרון:


אז לא צריך את זה בחוק. 

<היו"ר ניסן סלומינסקי:>
בסדר, תודה. אנחנו עושים הפסקה מ-10 עד 11:20 לנושא הביומטרי, כי לא יכולתי לדחות את זה. 

<שלי יחימוביץ (המחנה הציוני):>
הביומטרי נדון כאן?

<היו"ר ניסן סלומינסקי:>
כן, ועדה משותפת. כרגיל, זה הרגע האחרון. אנחנו עושים מעין הפסקה ונתחיל ב-11:30. המבקר יבוא ב-11:30 לחצי שעה, נציג את הדברים, נדבר אתו, נשמע אותו והוא ישמע אותנו כדי שנוכל להתקדם. זאת המשמעות של ביקורת מערכתית על-ידי מבקר המדינה. לכן כדאי אולי שנדלג על הסעיף הזה ונדבר עליו כשהמבקר יהיה. בין כה וכה הוא יבוא לחצי שעה ונדבר על הסעיף. 

<שלי יחימוביץ (המחנה הציוני):>
המבקר יבוא בעצמו?

<היו"ר ניסן סלומינסקי:>
כן, בכבודו ובעצמו. 

<אלעזר שטרן - הלשכה המשפטית:>
צריך גם לזכור שבשלב מסוים צריך לעלות לוועדת הכנסת לטענת נושא חדש. 

שלמה קלדרון:


בנושא הזה, מבחינת הסתכלות של המבוקרים, יש להם מערכת ביקורת של מבקר המדינה בסמכות קיימת גם היום, יש להם מבקר פנימי של משרד המשפטים, מוצע להקים מבקר מיוחד עבורם חוץ ממבקר המדינה. בכל אחד מהגופים האחרים יש להם מבקר פנימי של אותו משרד או גוף. השאלה האם מבחינת התפקוד שלהם זה לא יכביד מדי. 

<יעל גרמן (יש עתיד):>
אני חושבת שזה במקום. אני חושבת שצריך להעביר את הסמכויות של מבקר המדינה לצוות או לחטיבה. זה לא גם וגם. 

<שלי יחימוביץ (המחנה הציוני):>
מה באמת קורה עם מבקר הפנים?

<היו"ר ניסן סלומינסקי:>
לכל משרד יש מבקר פנים. כמו שיש היום. גם היום קיים וגם היום מבקר המדינה מבקר. זה בלי קשר. מבקר פנים ימשיך לעבוד ולעשות את מה הוא עושה היום. יש גם את מבקר המדינה והוא יכול לבדוק את הנושא המערכתי של המייצגים פה ויכול פורמלית. 

<אלעזר שטרן - הלשכה המשפטית:>
אולי אני אסביר, חברת הכנסת חיימוביץ. הנקודה היא שיש פה איזושהי החלפה. את אומרת שכל אותם סעיפים בהצעת החוק הממשלתית, שהתייחסו לביקורת הפנימית, בעצם נמחקים. ואז המבקר הפנימי של משרד המשפטים חי וקיים כיום, לפי חוק הביקורת הפנימית. החוק הזה בנוסח הנוכחי והמעודכן לא מתייחס בכלל למבקר פנימי חדש או מתוגבר. 

<שלי יחימוביץ (המחנה הציוני):>
סליחה על השאלה ואני באמת שואלת בתום לב, מה נשארים התפקידים של מבקר הפנים? 

<היו"ר ניסן סלומינסקי:>
אין מבקר פנים. לא יהיה. 

<שלי יחימוביץ (המחנה הציוני):>
אבל  יש מבקר פנים שאחראי גם על התביעה. 

<היו"ר ניסן סלומינסקי:>
כל המשרד, כמו שהיום. 

<שלי יחימוביץ (המחנה הציוני):>
אז אני שואלת בהקשר של התביעה הכללית, מה יהיה התפקיד שלו.

<היו"ר ניסן סלומינסקי:>
כמו שהיום הוא עושה. הוא מבקר מהכיוון שלו מה שהוא מבקר, ומצד שני, מבקר המדינה, אם היה מחליט היה נכנס ועושה את הביקורת שלו על משרד המשפטים. זה לא סותר. 

<אלעזר שטרן - הלשכה המשפטית:>
חברת הכנסת יחימוביץ, זה בדיוק כמו כל משרד ממשלתי שיש בו גם מבקר פנימי ומבקר המדינה עורך עליו ביקורת חיצונית. ניקח את משרד התחבורה, יש שם מבקר פנימי.

<שלי יחימוביץ (המחנה הציוני):>
לא, לא, אל תסביר לי את זה. אני מבינה. 

<אלעזר שטרן - הלשכה המשפטית:>
אותם יחסים שמתקיימים בין מבקר פנימי למבקר מדינה בכל אחד מהמשרדים הממשלתיים. 

<שלי יחימוביץ (המחנה הציוני):>
ומה עם נציב התלונות?

<אלעזר שטרן - הלשכה המשפטית:>
הוא יתעסק רק בפרטני. 

<שלי יחימוביץ (המחנה הציוני):>
אז מערכתי בחוץ ופרטני בחוץ. אני שוב שואלת מה נשאר לו לעשות. 

<היו"ר ניסן סלומינסקי:>
למבקר פנים?

<שלי יחימוביץ (המחנה הציוני):>
כן. 

<היו"ר ניסן סלומינסקי:>
אם לא יהיה לו, הוא לא יעשה. אם יהיה לו, הוא יעשה. אנחנו לא נכנסים לזה. 

<שלי יחימוביץ (המחנה הציוני):>
אני שואלת ספציפית. 

<אלעזר שטרן - הלשכה המשפטית:>
מבקר פנימי מכין תכנית עבודה באישור של המנכ"ל. 

אייל זנדברג:

המבקר הפנימי, לא נגרע שום דבר לעומת הצעת החוק, אם החשש הוא שאנחנו מאבדים פה משהו.

<שלי יחימוביץ (המחנה הציוני):>
לא. חשוב אם יש כפילות. 

אייל זנדברג:

גם לא. אני חושב שהצעת החוק דיברה על רעיון שאומר שהמבקר הפנימי של המשרד, לפי חוק הביקורת – הייתה הפניה לחוק הביקורת – בעצם משתמש בסמכויות שלו ויוכל להתמקד בעבודה הזאת. ברגע זה יש לו סמכות להחליט לבצע מטלת ביקורת על כל יחידה במשרד, לרבות על הפרקליטות, ולדעתי הוא גם עשה את זה מעת לעת, וגם לפי הצעת החוק יכול היה לעשות את זה. לא נתנו לו סמכויות משמעותיות אחרות. גם לפי הרעיון החדש, אנחנו מעבירים את מרכז הכובד למבקר המדינה, שלקח על עצמו לעשות את זה עם הכלים שלו, עם האוביקטיביות, מבלי לגרוע מהמעמד של המבקר הפנימי של משרד המשפטים. למעשה, ברמה המשפטית גם מבלי לגרוע כל-כך אל מול הצעת החוק. זה יותר מיקוד של כוחות ומשאבים מאשר סמכות.

<שלי יחימוביץ (המחנה הציוני):>
מישהו יכול לענות לי על השאלה הפשוטה?

אייל זנדברג:

הוא יכול לעשות ביקורת פנימית על הפרקליטות. 

<שלי יחימוביץ (המחנה הציוני):>
יש לי שאלה אחת קטנה וממוקדת, שעוד לא קיבלתי עליה תשובה: מה יהיה תפקידו של מבקר הפנים של משרד המשפטים אך ורק בפריזמה הצרה של התביעה, אחרי שיש לנו גם את הנציבות הפרטנית וגם את מבקר המדינה? תנו לי תפקיד אחד, למשל. 

אייל זנדברג:

הוא יוכל להחליט על מטלות ביקורת, לפי חוק הביקורת הפנימית, גם על יחידות הפרקליטות על המחלקות שלהן באזורים השונים ובמחוזות השונים. 

<היו"ר ניסן סלומינסקי:>
כמו היום. 

<שלי יחימוביץ (המחנה הציוני):>
תנו לי דוגמה לסוג של ביקורת. 

<היו"ר ניסן סלומינסקי:>
כמו שיש היום. הוא לא קשור לזה והוא לא קשור לזה. הוא עושה את הביקורות שלו. 

<שלי יחימוביץ (המחנה הציוני):>
ומה אם במקביל מתרחשת ביקורת של מבקר המדינה?

נדים עבוד:

בכל משרד ממשלתי יש מבקר פנימי שדן ביחידות המשרד השונות וגם לגבי כל משרד ממשלתי, חל חוק מבקר המדינה.

<שלי יחימוביץ (המחנה הציוני):>
כאן יש עוד גוף. 

<היו"ר ניסן סלומינסקי:>
לא, זה אותו גוף ומבקר המדינה רק מעצים אותו. 

<שלי יחימוביץ (המחנה הציוני):>
אבל יש לך גם את הפרטני. 

<היו"ר ניסן סלומינסקי:>
הפרטני זה משהו אחר, זה בירור תלונות. הוא לא קשור לכל זה. 

<שלי יחימוביץ (המחנה הציוני):>
זאת אומרת שאותם יחסים שחלים בין מבקר הפנים למבקר המדינה יחולו גם פה. 

אייל זנדברג:

בהצעת החוק המוקד היה שונה. בירור תלונות זה גוף ייעודי. 

מרדכי שנבל:

הדבר היחיד שכל שנה הם - - -

<היו"ר ניסן סלומינסקי:>
אני מבקש, זאת פעם אחרונה אחרת אני אבקש ממך לצאת החוצה. התחלתם את הבוקר, לא יודע בדיוק מה קרה לכם, אבל מהבוקר לדבר בלי לקבל אישור ובלי כלום? אז אני מבקש ממך, פעם אחרונה. כולם רוצים להגיד דברי חוכמה וכולם אומרים דברי חוכמה. אתה לא היחיד. אני לא יודע מה קרה לכם הבוקר. אז אני מבקש, פעם אחרונה, בבקשה. אנחנו עכשיו לא דנים בזה. אני מחכים שיבוא מבקר המדינה. תמשיך הלאה, בבקשה. 

<אלעזר שטרן - הלשכה המשפטית:>
אנחנו מדלגים על סעיף 28 ועוברים לסעיף 29. 

29 – תיקון עקיף לחוק חופש המידע. 

בחוק חופש המידע, התשנ"ח-1998, בסעיף 14(א), בסופו יבוא:

"(16) נציבות תלונות הציבור על מייצגי המדינה בערכאות – לגבי בירור תלונה לפי חוק נציבות תלונות הציבור על מייצגי המדינה בערכאות, התשע"ו-2016".


בעצם זה תיקון לחוק חופש המידע, שמחריג את נציבות תלונות הציבור על מייצגי המדינה בערכאות, בדומה לנציבות תלונות ציבור על שופטים. הוא  מחריג את זה מרשימת הגופים שיש לגביהם זכאות לקבל מידע לפי חוק חופש המידע. 

כוכבית נצח דולב:


המונח "בירור" יכול להטעות ולהגיד שאלה רק מקרים שבהם נדרש בירור התלונה. 

<היו"ר ניסן סלומינסקי:>
כוכבית, בבקשה. 

<אלעזר שטרן - הלשכה המשפטית:>
זה בדיוק אותו ניסוח שיש לגבי שופטים. 

אנחנו מגיעים לסעיף 30, שהוא סעיף התחילה. האם היושב-ראש רוצה לדון בזה, כי בעצם גם זה נוגע לסעיף 28, לסיפור של המבקר?

<היו"ר ניסן סלומינסקי:>
כן, נקרא את זה. 

<אלעזר שטרן - הלשכה המשפטית:>
30 – תחילה. 

תחילתו של סעיף 28 שישה חודשים מיום פרסומו. 

<היו"ר ניסן סלומינסקי:>
דיברתי עם מבקר המדינה, מתי הוא יכול להיות מאורגן כדי שזה יעבור אליו באופן חוקי, שהוא יתחיל להתארגן. הוא אמר: תן לי חצי שנה, במובן זה שהוא צריך למצוא עובדים. יכול להיות שהוא ייקח את העובדים הקיימים אבל צריך לראיין אותם. הוא אומר שיש תהליכים. 

<יעל גרמן (יש עתיד):>
עובדים קיימים בנציבות שאולי צריך לדאוג להם. 

<היו"ר ניסן סלומינסקי:>
כך אמרתי. הדבר הראשון הוא לבדוק אותם, לראיין אותם. יש לו התהליכים שלו. גם משרד המשפטים מודע לזה שיש עובדים שהדבר הכי פשוט זה להעביר אליו, אבל יש פרוצדורה כי הוא גוף אחר והוא תלוי מכרזים. הוא אמר לי שהוא יצטרך חצי שנה להתארגנות. 

<שלי יחימוביץ (המחנה הציוני):>
הוא ביקש חצי שנה?

<היו"ר ניסן סלומינסקי:>
כן, הוא והמנכ"ל שלו. הנקודה, כדי שנבין, היא שהנציב שייבחר עוסק בנושא הפרטני. נקודה. הוא לא יעסוק בנושא המערכתי. בנושא המערכתי יעסוק רק מבקר המדינה, שזה יעבור אליו באופן רשמי רק בעוד חצי שנה. אותם נושאים, שעוד מעט נדבר עליהם, אותם שניים שהתחילו כבר לעשות את הבדיקה המערכתית, הם ימשיכו הלאה. 

<אלעזר שטרן - הלשכה המשפטית:>
זה בסעיף הבא, של הוראות המעבר. אני אקרא סעיף-סעיף ואסביר כי יש פה כמה וכמה נושאים, שחלקם קצת מורכבים, ויש גם דברים שאינם פה. 

31 – הוראות מעבר. 

(1) הוראות חוק זה יחולו גם על תלונות שהוגשו לנציבות הביקורת על מערך התביעה וייצוג המדינה בערכאות שפעלה ערב פרסומו של חוק זה (להלן – יום התחילה), וטרם הוחל בבירורן.

אני אסביר את הדברים כי הם מורכבים. בעצם, הוראת המעבר הזאת מתייחסת לתלונות שהוגשו עד לכניסתו לתוקף של החוק הזה, שהוגשו לנציבות הקיימת היום. הוראת המעבר פה בעצם לוקחת הוראות מעבר מאוד מקובלות שיש לגבי בתי משפט. הרבה פעמים כשהוועדה הזאת עושה תיקונים לגבי חוקים שונים, והיא מתייחסת לתיקים שיש בבתי משפט, שתלויים ועומדים, ההבחנה המקובלת בדרך כלל היא בין תיקים שהתחילו לברר אותם לבין תיקים שלא התחילו לברר. דברים שהתחילו לברר, הולכים לפי הדין הישן שחל עליהם, לפי ההסדר הקודם שחל עליהם. דברים שטרם התחיל הטיפול בהם, אפילו שהם כבר הוגשו, מחילים עליהם את הדין החדש. זה בעצם מה שמוצע פה לגבי תלונות פרטניות. 
<שלי יחימוביץ (המחנה הציוני):>
מה המשמעות של "הוחל"?

<אלעזר שטרן - הלשכה המשפטית:>
זה כמו שיש בבתי משפט. ברגע שיש הליך כלשהו של פנייה לצדדים, העברת מידע וכו', זאת התחלת בירור. נניח שהוגשה תלונה היום לנציבות ואף אחד מהנציבות עוד לא התחיל לעשות שום דבר. הוא לא פנה, הוא לא ביקש מידע, הוא לא העביר וכו' – זה מצב של "טרם הוחל בבירורו". ברגע שמשהו התחיל להתברר – כמו שעושים בבית משפט – ברגע שבית משפט התחיל לברר תיק, אתה ממשיך עם ההסדר שהיה קיים קודם. אתה לא מתערב. 

<שלי יחימוביץ (המחנה הציוני):>
אני מבינה מה שאתה אומר, אבל יש לי הערה. 

<היו"ר ניסן סלומינסקי:>
נקרא גם את סעיף (ב) וזה יהיה לנו יותר ברור. 

<אלעזר שטרן - הלשכה המשפטית:>
אני מציע שאקרא את כל הסעיפים כי יש פה פסיפס של דברים, שכולם קשורים אחד לשני. 

<שלי יחימוביץ (המחנה הציוני):>
לא, זה לא קשור. יש לי הערה קונקרטית ל-31(א).

<אלעזר שטרן - הלשכה המשפטית:>
יש גם ב-(ג) וב-(ד) דברים נוספים. אני אקרא ואסביר את כל הדברים. 

(2) נציבות הביקורת על מערך התביעה וייצוג המדינה בערכאות שפעלה ערב יום התחילה, תסיים את דוחות הביקורת המערכתית שהוחל בהכנתן ערב יום התחילה, ולא תחל בביצוע ביקורות מערכיות חדשות; מידע שהתקבל במסגרת הכנת הדוחות האמורים לא יהווה בסיס לפתיחה בהליך בירור תלונה לפי חוק זה, ולא ישמש לצורך בירור תלונה כאמור. 

סעיף זה מתייחס להוראת מעבר לגבי דוחות הביקורת המערכתית. סעיף קטן (א) התייחס לתלונות פרטניות וזה לביקורת מערכתית. העיקרון שניסינו לכתוב פה דומה למה שנכתב לפני כן. ברגע שיש דוח שכבר התחילו אתו, שכבר נמצאים בהכנה שלו – אפשר גם לדייק את זה יותר. ברגע שייתנו לנו מידע איזה דוחות נמצאים עכשיו בהכנה, מה מצבם וכו', אולי אפשר לדייק ולעשות הבחנה בין שלבים שונים. העיקרון הוא שברגע שמשהו כבר התחיל, לתת לו להסתיים ולא להתחיל בדברים חדשים, כי את זה כבר מבקר המדינה יעשה. זאת איזושהי אמירה כללית שאומרת למנוע את הזליגה. זאת אומרת, אנחנו לא מתערבים באותם דוחות ביקורת שימשיכו, יתבררו ויסתיימו על-ידי הנציבות הקיימת. אנחנו לא מתערבים להם בדרך העבודה שלהם. אנחנו רק מגבילים אותם ואומרים להם שאת הדברים שהם עושים, שלא ייקחו ויעבירו לתלונות פרטניות. 
<היו"ר ניסן סלומינסקי:>
שלא תהיה זליגה מזה לזה. 

<אלעזר שטרן - הלשכה המשפטית:>
אני אמשיך לקרוא את הסעיפים והתמונה תתבהר. 

(3) הוראות סעיף 23 יחולו גם על תלונות שהוגשו לנציבות הביקורת על מערך התביעה וייצוג המדינה בערכאות שפעלה ערב יום התחילה, למעט אם נעשה שימוש במסמכים המנויים באותו סעיף בהליך משפטי או משמעתי.

סעיף קטן (ג) וסעיף קטן (ד) הם סעיפים קצת חריגים, במובן זה שהם סעיפים רטרואקטיביים. זאת אומרת שהם מכילים הוראות מהצעת החוק הנוכחית על מצב דברים קיים. אני אבהיר, הרעיון שלהם הוא ללכת אחורה. תמיד כשהולכים אחורה על דברים שכבר נעשו, מתעוררות שאלות ובעיות. 
כדי למנוע את השאלות והבעיות האלה, הקו שניסינו להתוות פה הוא הקו שאומר את מה שאמר אייל, שזה לא יהיה רטרואקטיבי אלא שזה יהיה אקטיבי. 

אני אזכיר שסעיף 23 שקראנו לפני רגע, הוא סעיף שמדבר על קבילות המסמכים. זאת אומרת שאי אפשר לקחת את המסמכים שהוכנו ונאספו במהלך בירור תלונה פרטנית ולעשות בהם שימוש לצורך הליך משפטי או משמעתי. נניח שכבר התבררה תלונה לפני שנה ונסגרה, ולא משנה כרגע אם היא מוצדקת או לא מוצדקת. היא נסגרה. עכשיו מתעוררת השאלה האם היום ניתן לעשות שימוש בחומרים האלה, באותה תלונה שהסתיימה כבר לפני שנה, לצורך הליך משמעתי או משפטי. הסעיף הזה אומר כך: הוא מחלק בין שני מצבים, בין מצב שבו לא נעשה דבר. כלומר, אף אחד לא נעשה שימוש בזה, לא לקחו את המסמכים ולא עשו אתם שום שימוש, ולכן אומרים שמכיוון שלא נעשה אתם שום שימוש, המסמכים האלה אני מתייחס אליהם כאילו הם הוכנו על-ידי הנציבות החדשה. אני מחיל עליהם את אותו הסדר ואי אפשר יהיה לעשות בהם שימוש בהליך משפטי או משמעתי. 

לעומת זאת, אם באיזושהי צורה – אני לא יודע איך – התלונה במסמכים ובחומר מעידה שהוכן בנציבות עד היום – אני לא יודע אם זה קיים בכלל, אבל זה נכתב ליתר ביטחון – אם נעשה שימוש כזה, אז אנחנו לא יכולים לשנות את המציאות המשפטית. 

<שלי יחימוביץ (המחנה הציוני):>
איפה נעשה שימוש?

<אלעזר שטרן - הלשכה המשפטית:>
אני לא יודע אם סיטואציה כזאת קיימת. אם היא מציאותית. לו יצויר שהתבררה תלונה נגד ראובן לפני כשנה, והתלונה נמצאה מוצדקת, והשר או היועץ המשפטי לממשלה החליט לקחת את ממצאי התלונה ואת המסמכים שהועברו לו על-ידי הנציבה, לקחת אותם, להשתמש בהם ולפתוח בהליך משפטי נגד פרקליט או נגד תובע משטרתי. הוא לקח את המסמכים והתחיל לעשות בהם שימוש לצורך ההליך הזה. הסייג שאני כותב פה מתייחס למצב כזה. אני לא יודע אם יש מציאות כזאת, אבל ככל שיש מציאות כזאת או ככל שהייתה מציאות כזאת, צריך לתת לה מענה. אחרת המשמעות היא שאני מבטל רטרואקטיבית הליכים שכבר נעשו, שזה דבר שהוא לא פשוט. 

<שלי יחימוביץ (המחנה הציוני):>
אם היה כתוב בסעיף (ג) "תלונות שבוררו בנציבות", הייתי מבינה את זה כי התלונה בוררה ונעשה שימוש במסמכים. אי אפשר למחוק תלונה רטרואקטיבית. אבל כאן אתה מחיל את זה על תלונות שהוגשו, שבכלל לא הסתיים ההליך לגביהן. אולי הן רק הונחו על השולחן. לכן אני לא מבינה את ההחרגה של ה"למעט" בהקשר הזה. 

<אלעזר שטרן - הלשכה המשפטית:>
ההחרגה מתייחסת למסמכים. 

<שלי יחימוביץ (המחנה הציוני):>
אם היה כתוב "שבוררו", הייתי מבינה את זה לחלוטין. אבל "שהוגשו" זה לוט בערפל. 

<אלעזר שטרן - הלשכה המשפטית:>
סעיף 23 אומר שזה לא קביל, שלא משתמשים. 

<היו"ר ניסן סלומינסקי:>
כל מה שאת קראת, בזה לא משתמשים. 

<שלי יחימוביץ (המחנה הציוני):>
אני יודעת ולכן אני לא מבינה את ההחרגה של המסמכים. 

<היו"ר ניסן סלומינסקי:>
הפוך. הוראות 23 אומרות שלא משתמשים, יחולו על תלונות שהוגשו לנציבות הביקורת על מערך התביעה וייצוג המדינה בערכאות, שפעלה ערב יום ההתחלה. לא משתמשים בהם. נקודה. לא משתמשים למעט אם כבר התחילו להשתמש בהם. כלומר, אם הייתה פסיקה והתחילו להשתמש בהם לצורך דין משמעתי, אזי אם התחילו כבר, אפשר להמשיך. אבל אם לא התחילו, לא עושים עם זה כלום. 

<אלעזר שטרן - הלשכה המשפטית:>
יכולים להיות מצבים, ודיברנו על זה בדיון הקודם, שבהם הוגשה תלונה והיא נמצאת עדיין בבירור. יכול היועץ להחליט מטעמיו שלו, שנניח בגלל סיבות כאלה ואחרות, הבירור של התלונה, שלא הסתיים, מעורר אצלו כל מיני חששות והוא מחליט להעביר את הפרקליט או את התובע מתיק מסוים לתיק אחר, או שהוא כבר רואה מעצמו ורוצה לעשות שימוש במסמכים. לא חייב להיות שיסתיים בירור התלונה. אני לא יודע אם יש מציאות כזאת, אבל ככל שיש, צריך לתת לה מענה. אי אפשר לשנות את מצב הדברים רטרואקטיבית. 

(4) הוראות סעיף 14(א)(16) לחוק חופש המידע, התשנ"ח-1998, כנוסחו בחוק זה, יחולו גם על תלונות שהוגשו לנציבות הביקורת על מערך התביעה וייצוג המדינה בערכאות שפעלה ערב יום התחילה, למעט אם הוגשה לגביהן בקשה לקבלת מידע לפי החוק האמור ערב יום התחילה. 

גם פה בדיוק אותו עיקרון. 

<יעל גרמן (יש עתיד):>
מה אומר סעיף 14(א)(16)?

<היו"ר ניסן סלומינסקי:>
זה הסעיף שקראנו לפני כמה דקות ממש בסעיף 29 להצעת החוק הנוכחית, שמוסיפה לסעיף 14(א) לחוק חופש המידע את הנציבות. יש היום רשימה של גופים בסעיף 14(א) שחוק חופש המידע לא חל עליהם. לפעמים בכלל ולפעמים לגבי עניינים מסוימים. אומרים שלעניין בירור תלונה, זאת אומרת שאם, נניח, אדם ירצה לקבל מידע לפי חוק חופש המידע, על כמות האנשים, עניינים של מנהל וכו', בנציבות הוא יוכל, אבל אם הוא ירצה לקבל מידע על תלונות ועל כל מה שקשור לבירור התלונות, את זה הוא לא יוכל. אנחנו הולכים אחורה, מסתכלים על תלונות שישנן או היו במערכת עד לזמן שהצעת החוק הזאת תיכנס לתוקף ואנחנו אומרים שככל שלא הוגשה לגביהן בקשה לקבלת מידע לפי חוק חופש המידע, ניתן יהיה להחיל עליהן את השלילה הזאת, את ההחרגה מחוק חופש המידע. 

<שלי יחימוביץ (המחנה הציוני):>
איך אתה מונע את הגישה לחוק חופש המידע רטרואקטיבית?

<אלעזר שטרן - הלשכה המשפטית:>
אני אסיים את ההסבר. 

<יעל גרמן (יש עתיד):>
אם לא הוגש אז לא הוגש. 

<אלעזר שטרן - הלשכה המשפטית:>
העיקרון שעומד מאחורי זה הוא זה – סעיף 1 לחוק חופש המידע קובע זכות לכל אזרח מאזרחי ישראל לקבל מידע מכל רשות ציבורית. אפשר למצוא קווים שונים איפה לשים את הנקודה, אבל אני חושב שהמקום הנכון לשים את הנקודה הוא המקום של התגבשות הזכות. יש איזו זכות קיימת עלי ספר לכל אזרח לקבל מידע מרשות ציבורית. ברגע שבן-אדם הגיש את הבקשה, יש משהו שהתגבש בזכות הזאת, שנעשה חזק יותר. 

ככל שאדם הגיש בקשה ולשאלתך, חברת הכנסת יחימוביץ, אם תדייקי תראי שכתוב פה בסייפה שהבקשה הוגשה ערב יום התחילה, זאת אומרת שאנחנו לא מדברים על בקשות שיוגשו אחרי שהחוק ייכנס לתוקף, כי אז בעצם החוק הזה נותן להן מענה. אנחנו מדברים על בקשות שהוגשו עד שהחוק הזה ייכנס לתוקפו. 

<שלי יחימוביץ (המחנה הציוני):>
ומאיזה רגע אי אפשר יותר להגיש בקשות?

<אלעזר שטרן - הלשכה המשפטית:>
מהרגע שהחוק נכנס לתוקף. 

גלי חדד:

אז היום אני ארוץ להגיש בקשה. 

קריאה:

כולם יגישו בקשה. 

<אלעזר שטרן - הלשכה המשפטית:>
יכול להיות. כרגע יש לכל אזרח זכות לפי חוק חופש המידע ואין כרגע איך למנוע את זה ממנו. 

גלי חדד:

כי לא היה חוק ולא היו הגנות. עכשיו יש לנו הזדמנות היסטורית לתקן את מה שנעשה. איך אפשר להנציח את זה? אני פשוט לא מאמינה. 

<היו"ר ניסן סלומינסקי:>
גלי, גלי, אני יודע שאת לא מאמינה אבל את תבקשי רשות דיבור. 

<אלעזר שטרן - הלשכה המשפטית:>
אני חושב שגם את, שאת מייצגת את המדינה בערכאות, כשיש פגיעה רטרואקטיבית בזכויות, זה דבר שהוא בעייתי. כיום לכל אזרח במדינת ישראל יש זכות לפי סעיף 1 לחוק חופש המידע – זאת זכות שכתובה במפורש בחוק – זכות לקבל מידע מכל רשות ציבורית. אז ככל שאדם הגיש בקשה, אני חושב שזה דבר מאוד בעייתי שהמחוקק יתערב רטרואקטיבית ויאיין את הזכות הזאת שלו, שכבר קיבלה ביטוי בעצם הגשת הבקשה. 

<שלי יחימוביץ (המחנה הציוני):>
יש כמה דברים שלא ברורים לי ואני חושבת שהם גם לא ברורים בחוק. קודם כל, 31(א) "הוראות חוק זה יחולו גם על תלונות שהוגשו לנציבות הביקורת על מערך התביעה וייצוג המדינה בערכאות, שפעלה ערב יישומו של חוק זה (להלן – יום התחילה) וטרם הוחל בבירורן". "טרם הוחל" זה מאוד אמורפי. אני מציעה להחליף אותו במילים "וטרם הסתיים בירורן". זה הרבה יותר חד משמעי. 

<היו"ר ניסן סלומינסקי:>
שלי, זאת לא בעיה ניסוחית, זאת בעיה עקרונית. 

<אלעזר שטרן - הלשכה המשפטית:>
אני אסביר. אני בכוונה ארחיק את עדותי כדי להסביר איך זה עובד במקומות אחרים. כשהוועדה מחוקקת פה חוקים שמשנים צו משפטי בבתי משפט, דברים שקשורים לבתי משפט - - -

<שלי יחימוביץ (המחנה הציוני):>
אלעזר, יש לי בקשה, אל תרחיק את עדותך כי אין דברים דומים. תסביר לי לגבי החוק הזה. 

<אלעזר שטרן - הלשכה המשפטית:>
העיקרון הוא אותו עיקרון. המטרה של הוראת מעבר היא בעצם לתת מענה למעבר בין מצב משפטי אחד למצב משפטי אחר. במובן הזה, זה לא שונה מה תוכן החוק. הוראת המעבר צריכה להתייחס למצב משפטי קיים וזה נכון בכל הצעת חוק. הדבר שהכי דומה, וזה לא אותו הדבר, זה מה שקורה בבתי משפט. הוראת מעבר מאוד מקובלת – אני יכול להראות לך עשרות כאלה שאנחנו עושים פה במהלך השנים – היא כאשר משנים מצב משפטי מסוים, מתקנים את חוק החוזים, למשל, או את חוק המקרקעין. מתקנים דברים מסוימים. אתה מפריד. אתה שואל: מה הנקודה שאני יכול למצוא שתפריד בצורה כמה שיותר נקייה בין המצב המשפטי הקודם למצב המשפטי החדש? אני לוקח את הנקודה שבה דברים עוד לא נכנסו למסלול לפי המצב המשפטי הקיים. 

בנימין זאב בגין:


על זה מקשה חברת הכנסת יחימוביץ. מה יהיה הקריטריון הטכני שאומר: טרם הוחל לעומת הוחל? הזיזו ניירות? מישהו קרא?

<אלעזר שטרן - הלשכה המשפטית:>
יש שאלה עקרונית ויש שאלה טכנית. השאלה של חברת הכנסת יחימוביץ היא שאלה עקרונית ולא טכנית. 

<היו"ר ניסן סלומינסקי:>
היא רוצה שעד שזה הסתיים. 

<אלעזר שטרן - הלשכה המשפטית:>
אם מתייחסים לתלונות שטרם הסתיימו, זה אומר שאת נכנסת לתוך הליך בירור תלונה קיים באמצע ואת מחילה עליו. את משנה את כללי המשחק שלו עכשיו תוך כדי זה שהוא עובד. נכון שאין שקילות גמורה. למה? כי המצב המשפטי הקודם היה מכוח סמכויות מנהליות ולא מכוח חוק. זה לא כמו שיש לי מצב שחוק קבע ככה וחוק קובע אחרת ועכשיו אני נותן מענה למעבר ביניהם. נכון, זה לא בדיוק אותו דבר, אבל מבחינה קונספטואלית, הדרך הנכונה בעיניי מבחינה מקצועית לחתוך היא בין מצב שבו הסיטואציה המשפטית הקודמת כבר נכנסה לתוך המסלול. 

<שלי יחימוביץ (המחנה הציוני):>
מה זה "נכנסה"?

<היו"ר ניסן סלומינסקי:>
זאת שאלה טכנית. זאת שאלה אחרת. 

<אלעזר שטרן - הלשכה המשפטית:>
קודם כל, זה היה מענה לשאלה העקרונית שלך למה הוחל ולא הסתיים. 

בנימין זאב בגין:

תן צביון יותר טכני לביטוי "טרם הוחל". 

נדים עבוד:

יש לי הצעה אחרת שאולי תעשה את האיזון. מה שאפשר לקבוע זה לא "טרם הוחל בבירורן" אלא טרם הועברה תגובת הנילונים לגביהם. ואז, לגבי כל תלונה שבה מייצגי המדינה בערכאות כבר הגישו את התגובה שלהם לגביה, לא יחול. 

<שלי יחימוביץ (המחנה הציוני):>
לי זה נראה סביר. 

<יעל גרמן (יש עתיד):>
איפה זכויות המתלונן? אלוהים אדירים. 

נדים עבוד:

אנחנו לא אומרים שהוא לא יברר את התלונה. אנחנו אומרים שיחולו עליה הוראות החוק הזה. 

<יעל גרמן (יש עתיד):>
אז מה יקרה עם התלונה? אני אדם פשוט מן הציבור. 

<היו"ר ניסן סלומינסקי:>
יעל, יעל, רק שנייה. רבותי, אני מבקש. רק שנייה, רק דקה. הגישו תלונה, אם היא עוד לא התבררה, לפי מה שהגדירו עכשיו, שאני מוכן לקבל את זה, שעדיין לא ניתנה תשובה של המבוקר - - -

<יעל גרמן (יש עתיד):>
המבוקר לא ייתן תשובה. 

<היו"ר ניסן סלומינסקי:>
רק שנייה. אז זה נחשב שעוד לא התחיל ולא בודקים אותה לפי העקרונות של אז אלא בודקים אותה לפי החוק. 

<אלעזר שטרן - הלשכה המשפטית:>
התלונה תיבדק בכל מקרה. השאלה היא לפי איזה משטר. 

<היו"ר ניסן סלומינסקי:>
היא תיבדק, אבל השאלה אם לפי החוק הזה או לפי מסמך העקרונות שהנציבות הקודמת עבדה לפיו. אם זאת כבר תלונה שנמצאת באמצע הבירור שלה, היא תמשיך לפי אותם עקרונות שהיו בנציבות הקודמת – מסמך העקרונות. אם עדיין לא התחיל, כלומר עדיין לא ניתנה תשובת הנילון, היא לא תתברר לפי החוקה ההיא. היא תחכה לנציב החדש והוא יבדוק את זה לפי החוק הזה. כן, ציפי. 

<ציפי לבני (המחנה הציוני):>
יש לי הערות קשות ביחס לחלקים בחוק שעוסקים במינוי, בפיטורים, בשאלה מה בוחנים אפרופו שיקול דעת, אבל אני יוצאת מתוך הנחה שהחוק בסופו של יום אמור לתת מענה לאותו עניין שבו אנשים יכולים להתלונן, ותלונתם תיבדק. אם זאת הנחת היסוד, השאלה לפי איזה דבר זה ייבדק על-ידי הנציבות, בעיניי זה שולי. לכן צריך לקבוע קו איפשהו שהוא קו שיכול להיות שרירותי, אבל יאפשר למערכת לעבוד. 

מאחר ובעיניי התהליך של הכניסה למשטר של החוק החדש צריך להיות מהר ככל שניתן, מקובל עליי כל חיתוך שהוא חיתוך סביר ויהיה ברור שהשולחן הזה כולל את התלונות שהן ככה והשולחן השני אחרת. אני לא חושבת שיש הבדל כזה גדול בשאלת המשטרים האלה בהנחה – גם אני מאוד מקווה שהתיקונים שלנו ביחס למה ניתן או לא ניתן, כמו שיקול הדעת המשפטי או ההרחבה שלו, יקבלו מענה בחוק הזה, כי אז ההבדלים הם לא הבדלים מהותיים. בלי החקיקה זה היה פחות מוסדר, חלק מהתהליכים. אבל אני כן חושבת שהמבחן הוא באמת האם החוק הזה באמת ייתן ביטוי למה שאני רוצה, את רוצה וכו'. 

<שלי יחימוביץ (המחנה הציוני):>

אם כי המבחן לא יהיה בסעיף המעבר. הוא יהיה בחוק עצמו. 

<יעל גרמן (יש עתיד):>
אני כל הזמן מרגישה שאנחנו מדברים כאן על אנשים שנמצאים ואני מדברת במפורש על נציגי הפרקליטות, שקולם נשמע ברמה. גם פה ברור שזה ללכת לקראת הפרקליטות וזה בסדר. אני חושבת שפרקליטות זה גוף יקר שצריך לשמור עליו. מול הפרקליטות, ובמקרה הזה זה ממש מול, לדאבוני, נמצא ציבור. הציבור, הציבור הפשוט. כשפילחו לנו את התלונות ראינו שמרבית התלונות, למעלה מ-80%, הן תלונות של הציבור. ציבור שאין לו אפילו מייצגים, שאין לו אפילו עורך דין. אותו אדם פשוט, אותה אישה פשוטה שבאה והגישה תלונה, עכשיו תצטרך להמתין אולי חצי שנה. ישבנו כאן ודיברנו על כך שאנחנו עדיין לא יודעים מתי הוא ייכנס ועד שהוא ייכנס. 

<היו"ר ניסן סלומינסקי:>
מה מצבה? היא הגישה תלונה?

<יעל גרמן (יש עתיד):>
כן, היא הגישה תלונה. 

<היו"ר ניסן סלומינסקי:>
התחילו לטפל בתלונה?

<יעל גרמן (יש עתיד):>
השאלה היא מה זה "התחילו". 

<היו"ר ניסן סלומינסקי:>
יעל, יטפלו בה. נניח שהנציב הקודם קיבל את התלונה ועכשיו תלוי מה הוא עשה. אם הוא פנה לנילון ואמר לו: יש תלונה נגדך - - -

<יעל גרמן (יש עתיד):>
דרך אגב, זה כבר לא הנציב הקודם כי כבר אין נציב קודם. 

<היו"ר ניסן סלומינסקי:>
אבל יש את המערכת שעובדת. היא עובדת. יעל, אני מסביר. אם התלונה הזאת עוד לא נבדקה ועוד לא התחילו אתה, היא תחכה. הנציב החדש ייכנס ויטפל בזה. 

<יעל גרמן (יש עתיד):>
השאלה היא מה זה "לא התחילו"?

<היו"ר ניסן סלומינסקי:>
הסברנו. 

<יעל גרמן (יש עתיד):>
"התחילו" לדעתי זה שהגישו את התלונה לנילון וביקשו תגובתו. לא כשהגיעה תגובתו אלא כשפנו לנילון ואמרו לו.

<היו"ר ניסן סלומינסקי:>
מה זה משנה?

<יעל גרמן (יש עתיד):>
זה משנה. בעיניי זאת התחלה. ההתחלה היא ברגע שפנו לנילון וביקשו את תגובתו. 

<היו"ר ניסן סלומינסקי:>
יעל, ציפי הסבירה את זה מאוד יפה. בכל מקרה ידונו. 

<שלי יחימוביץ (המחנה הציוני):>
אני יוצאת מנקודת הנחה שהחוק החדש לא יעבוד. 

<היו"ר ניסן סלומינסקי:>
לא, הוא יעבוד. הפוך, החוק החדש יעבוד. 

<יעל גרמן (יש עתיד):>
אני יוצאת מתוך הנחה שזה ייקח זמן, זה ייקח חצי שנה. ברגע שיש מתלונן או מתלוננת מגיע להם - - - ולכן, מהרגע שהם הגישו לנילון, זאת ההתחלה. 

<היו"ר ניסן סלומינסקי:>
המחלוקת היא האם מחכים עד שהם יגיבו או מרגע שנשלח אליהם. זו המחלוקת ונפתור אותה. אני חושב שזה רעיון נכון, מה שהם אמרו וכל עוד הנילון לא ענה, עדיין לא התחיל העניין. מרגע שהוא ענה, כבר יש דו-שיח והחוק ההוא יחול. כל זמן שהוא לא ענה, החוק הזה יחול. 

כוכבית, רצית לומר משהו?

כוכבית נצח דולב:

מה לגבי תחולת סעיפי הסודיות? לא החלתם אותם על תקופת המעבר. הם לא יחולו?

<אלעזר שטרן - הלשכה המשפטית:>
יש כלל פשוט. קודם כל, קבענו קו חיתוך בין שני המשטרים וזה בסעיף קטן (א). סעיפים קטנים (ג) ו-(ד) הם מצד אחד הסיפור של הקבילות ומצד שני הסיפור של חופש המידע, שזה בעצם מגן מהעין הציבורית. שני הדברים האלה יחולו ושם הקו צריך להיות טיפה שונה. שם הקו צריך להיות האם בעצם כבר נעשתה פעולה, נעשה שימוש או נעשתה איזושהי התחלה של דבר לפי המשטר הקודם? 

<היו"ר ניסן סלומינסקי:>
אתה מדבר על המערכתי. 

<אלעזר שטרן - הלשכה המשפטית:>
לא, אני עדיין בפרטני. אנחנו הולכים פה אחורה גם בחופש המידע וגם בסיפור של קבילות מסמכים. את הולכת ומחילה את ההוראות האלה על דברים שהיו וחלקם כבר הסתיימו. לכן את צריכה לשים את הקו בין המצב שבו כבר נעשו הדברים - - -

כוכבית נצח דולב:

אני מסכימה אתך, אבל איפה זה כתוב? עוד לא פורסם כלום. הנציב בירר או הנציבות ביררה, עוד לא ביקשו ממנה מידע, עוד לא פרסמה לתקשורת ועוד לא כלום. 

<אלעזר שטרן - הלשכה המשפטית:>
את מדברת על הפרטני או על המערכתי?

כוכבית נצח דולב:

לא משנה, כל פרסום שהוא. 

<אלעזר שטרן - הלשכה המשפטית:>
אנחנו דיברנו כרגע על הפרטני. 

כוכבית נצח דולב:

אוקיי, על הפרטני. עוד לא היה פרסום, אז עברנו את הקו או לא עברנו את הקו?

<היו"ר ניסן סלומינסקי:>
איזה פרסום? על מה את מדברת?

<אלעזר שטרן - הלשכה המשפטית:>
פרסום של מה? הרי לא מפרסמים דוחות. 

כוכבית נצח דולב:

תגידו שסעיפים 22 ו-23 יחולו בשינויים המחויבים. למה לא?

<אלעזר שטרן - הלשכה המשפטית:>
אני לא מבין. אין פה פרסום של דברים. זה לא דוח ביקורת, אלה מקרים פרטניים. 

כוכבית נצח דולב:

סעיפים 22 ו-23, על מה הם חלים? הם חלים על ביקורת פרטנית. 

<אלעזר שטרן - הלשכה המשפטית:>
23 קיבל מענה בסעיף קטן (ג).

כוכבית נצח דולב:

נכון, אבל אני אפשר לדבר עליו. 

<אלעזר שטרן - הלשכה המשפטית:>
סעיף 22 לא רלוונטי. סעיף 22 זה שהוא מוסר הודעה לצדדים או מפרסם דוח. אני לא מבין כי לא מפרסמים פה שום דוח. 

כוכבית נצח דולב:

כשהוא יכתוב תשובה למתלונן, למשל, הוא יוכל למסור למתלונן כל מידע? 

<אלעזר שטרן - הלשכה המשפטית:>
אני לא מבין. אנחנו מדברים על דברים שכבר היו, על תלונות שהיו כבר. 

כוכבית נצח דולב:

לא, אמרת ש"על תלונות שהחל בירורן". רק ביקשו תלונה מהנילון והוא עוד לא כתב את התשובה למתלונן. מחר הוא הולך לכתוב את התשובה. החוק ייכנס לתוקף, הוא יכתוב תשובה למתלונן על תלונה שהוא כבר בירר. הסייגים, מה הוא יכול לכתוב במכתב הזה, איזה מידע הוא יכול למסור, יחולו או לא יחולו?

<אלעזר שטרן - הלשכה המשפטית:>
לא, כי אנחנו הולכים לפי המשטר הקודם. 

כוכבית נצח דולב:

למה? מידע שיכול לפגוע בי - - -

<אלעזר שטרן - הלשכה המשפטית:>
כוכבית, את משכנעת גם להוריד את התחולה של סעיף 23. אני באמת לא מצליח להבין. העיקרון מאוד פשוט – תלונה שהחל בירורה, הדברים הולכים לפי המשטר הקודם. ככל שלפי המשטר הקודם מותר לו, הוא ימסור. 

כוכבית נצח דולב:

אבל למה?  היעלה על הדעת שהוא בתשובה למתלונן ימסור מידע שפוגע ביחסי החוץ של המדינה? בביטחון המדינה? בסודות מדינה?

<אלעזר שטרן - הלשכה המשפטית:>
זה לא יעלה על הדעת ולכן לא צריך לכתוב את זה. זה גם היום לא עולה על הדעת. אנחנו לא צריכים לכתוב בחקיקה דברים שלא יעלו על הדעת כי הם באמת לא הגיוניים. לא צריך להגזים. ואני חושב שהכיוון שלכם דווקא מוביל לצד ההפוך, של להוריד גם את ההתייחסות לסעיף 23. 

כוכבית נצח דולב:

ממש לא. 

<ציפי לבני (המחנה הציוני):>
שאלה עניינית – אני חושבת שצריך להיות ברור, כי מתוך זה באה השאלה של חברת הכנסת גרמן, שכל תלונה שהוגשה לפני החוק או אחרי החוק, זאת תלונה שמתבררת ויש לגיטימיות לבירור שלה ולמסקנות שלה. אתן עושות ככה עם הראש אבל אני מעירה את זה אפרופו ההערה שלכם שהנציבות שהוקמה מכוח המסמך ולא מכוח החוק איננה לגיטימית. לכן צריך להיות ברור, ואני אצטרך לזה אולי פתרון או תוספת משפט בחוק - - -

<שלי יחימוביץ (המחנה הציוני):>
את מדברת על סעיף 23 עכשיו?

<ציפי לבני (המחנה הציוני):>
אני מדברת כללית ולא על סעיף 23. אני מדברת על הוראות המעבר ב-31. הייתה שאלה מה חל על מה ואני אדישה בעניין הזה. אני אומרת שכל עוד כל התלונות מבוררות וכל עוד החוק הוא חוק בסדר מבחינת הליך בירור התלונות, מבחינתי הכול בסדר. אלא מה עלול להיות כאן? וזאת הערה שעלתה תוך כדי. מאחר והייתה טענה שבהעדר חוק אין לגיטימיות לבדיקת התלונות ולמסקנות, טענה שהועלתה על-ידי הפרקליטות, צריך להיות ברור שהחוק הזה נותן לגיטימיות גם לבירור התלונות שהוגשו. 

בנימין זאב בגין:

זה מה שעושה 31(ג).

<ציפי לבני (המחנה הציוני):>

שמתבררות. סעיף 23 זה הוראת קבילות מסמכים. אני אומרת שזה לא מספיק. 

בנימין זאב בגין:

כל הוראות המעבר נותנות לגיטימיות למה שהיה אחרת היינו מבטלים את מה שהיה. 

<ציפי לבני (המחנה הציוני):>
מתוך זה שאתה אומר שהוראות סעיף 23 יחולו, משתמע שכל השאר לא. ואני אומרת שיכול להיות שכל השאר לא, אבל צריך להיות ברור שיש סמכות, שגם אם לא כל הוראות החוק חלות עליה ורק סעיף 23 חל, לתת החלטות גם על התלונות הקודמות אם הן לא מתבצעות לפי הוראות חוק זה. שלא ייפול משהו בין הכיסאות. דרך אגב, מבחינתי שכל החוק החדש יחול על כל התלונות. 

כוכבית נצח דולב:

בדיוק, בדיוק. 

<שלי יחימוביץ (המחנה הציוני):>
אגב, זה מאוד יפשט את העניין. 

<ציפי לבני (המחנה הציוני):>
האם יש הבדל מהותי ואם כן, מהו, בין תלונה שהוגשה קודם לבין תלונה שתוגש עכשיו? אני אומרת מראש שבעיניי ההבדל המהותי הוא למשל הרחבה של שיקול הדעת המשפטי, שזה בעיניי הדבר הכי מהותי. 

<היו"ר ניסן סלומינסקי:>
הוא חל עכשיו ולא חל קודם. חל שיקול דעת אבל בלי הרחבה. 

<ציפי לבני (המחנה הציוני):>
בדיוק, בלי ההרחבה. 

<יעל גרמן (יש עתיד):>
ההרחבה שהיא צמצום. 

<ציפי לבני (המחנה הציוני):>
נכון. אם אנחנו עושים את התיקון, ואני חושבת שצריך לעשות את התיקון הזה, בעצם החוק הזה מסדיר את אופן הפעולה של הנציבות וזה בסדר גמור. לכן אני מנסה להציע – אני לא רוצה להגיד "עסקה" כי זאת לא מילה נכונה – אבל אני אומרת שאם החוק יהיה מאוד דומה מבחינת על מה הוא חל ועל מי הוא חל, כמו המצב שלפני החוק, אז מצדי שהוראות החוק יחולו על הכול. אני לא רואה שאני פוגעת בזכויות של מישהו. אבל אם אנחנו באמת משנים כתוצאה מהחוק, אז אנחנו באמת מתחילים להיכנס לוויכוח על מה ועל מי חל, ועדיין אני צריכה מענה לזה שהבדיקה שנעשית על התלונות שלא חל עליהן החוק, היא בדיקה שיש לה לגיטימיות חוקית, אחרת הם יעלו פה את הטענה שזאת רק איזו החלטה. 

קריאה:

לא, אנחנו לא נעלה טענה כזאת. 

<אלעזר שטרן - הלשכה המשפטית:>
אני אסביר את הנקודה הזאת. בסופו של דבר, הלגיטימיות או אי-הלגיטימיות תלויה במעמד של החלטה שאתה הלך היועץ המשפטי הקודם, מה שמכונה מסמך העקרונות. לזה יש לגיטימיות. 

<ציפי לבני (המחנה הציוני):>
לי אין ספק שיש לזה לגיטימיות, אבל בוא נסגור את הוויכוח. 

<אלעזר שטרן - הלשכה המשפטית:>
מבחינת החלטה מנהלית יש לזה בוודאי לגיטימיות.

<היו"ר ניסן סלומינסקי:>
אין על זה ויכוח. 

גלי חדד:

יש על זה ויכוח. 

<אלעזר שטרן - הלשכה המשפטית:>
אני מסכים לחלוטין עם מה שאמר חבר הכנסת בגין. המשמעות של הוראת מעבר היא שהמחוקק בא ואומר שיש מצב משפטי קיים, יש מצב משפטי חדש שאני הולך להכניס לתוקף ואני עכשיו נותן מענה למעבר ביניהם. בעצם העובדה שהמחוקק בא ואומר: אני עכשיו מתייחס לשני המצבים האלה ונותן הנחיה מה קורה פה ומה קורה פה, במשתמע יש בזה הכרה במצב המשפטי הקיים. 

<שלי יחימוביץ (המחנה הציוני):>
לא נכון. סליחה, הוראות מעבר כשמן כן הוא: הוראות מעבר. 

<היו"ר ניסן סלומינסקי:>
את עוברת ממה? את עוברת ממשטר חוקי אחד למשטר חוקי אחר. 

<שלי יחימוביץ (המחנה הציוני):>
לא בהכרח. 

<היו"ר ניסן סלומינסקי:>
הוויכוח הוא שבכל תקופת הנציבות עבדו בניגוד לחוק?

<יעל גרמן (יש עתיד):>
יש ויכוח. תשמע מה הם אומרים פה. הם העלו נימוקים שזה לא היה לגיטימי ולא ניתנו תשובות לכל התלונות.

<היו"ר ניסן סלומינסקי:>
אם אתם רוצים להוסיף פה סעיף שהוא פשיטא - - -

<שלי יחימוביץ (המחנה הציוני):>
העובדה שאנחנו יושבים ודנים על סעיפים שקשורים להוראות מעבר היא בגלל שאנחנו מקבלים את העובדה שהחוק הקודם לא תקף.

קריאה:

לא היה חוק. 

<היו"ר ניסן סלומינסקי:>
היה משטר חוקי אחד ועכשיו עובר משטר חוקי אחר ואת צריכה לדון מה קורה בתפר. 

בנימין זאב בגין:

גם להחלטה מנהלית יש תוקף משפטי. 

<היו"ר ניסן סלומינסקי:>
רבותי, רבותי, די, רק רגע. רגע, רגע, רבותי. ציפי, רבותי, אני מבקש. 

נדים עבוד:

אני רוצה להגיד משפט אחד לגבי השיח בעניין הזה, שיהיה ברור לכולם שלממשלה אין שום ספק לגבי הלגיטימציה של המשטר שהיה קודם, ודומני שגם בג"ץ דיבר על זה ונתן לזה - - -

גלי חדד:

לא, לא נכון. בג"ץ לא התייחס לעניין הזה. 

<היו"ר ניסן סלומינסקי:>
רבותי, אני מבקש. אתם יודעים מה? אנחנו נוסיף משפט שנותן לגיטימציה לדבר ההוא. אמרתי לכם כמה פעמים שאתם עובדים הפוך מהאינטרס שלכם, אבל ביקשתם – קיבלתם. תוסיף עוד משפט שאומר שהמשטר הקודם היה חוקי. לפעמים אתה לא מאמין, אתה עומד נדהם. 

<שלי יחימוביץ (המחנה הציוני):>
אתה מעניש אותם? אתה רוצה להיות ענייני או שאתה רוצה - - -

<ציפי לבני (המחנה הציוני):>
אני אומר משהו ענייני – בסעיף 31, בסיומו, יתווסף המשפט שיאמר שיש נקודה שבה חל החוק החדש ויתווסף המשך לסעיף, שאומר שהתלונות שהוגשו טרם כניסת החוק, ייבדקו לפי המצב המשפטי שהיה קיים ערב - - -

גלי חדד:

לא, לא. 

<שלי יחימוביץ (המחנה הציוני):>
זה בדיוק ההפך ממה שאמרת לפני שנייה. 

<היו"ר ניסן סלומינסקי:>
היא לא אמרה ההפך. 

<ציפי לבני (המחנה הציוני):>
לי לא אכפת מה הנקודה שיחול החוק החדש, אבל מרגע שהוא חל, ואם יש משהו שלפני, יהיה ברור איך נבדק המשהו שלפני. זה הכול. 

נדים עבוד:

משפט לגבי ההצעה, אם אפשר. 

<היו"ר ניסן סלומינסקי:>
משפט, ואחרי זה אנחנו סוגרים את הישיבה ועושים הפסקה. 

נדים עבוד:

כשאנחנו כותבים בדרך כלל הוראות מעבר בחוקים, ברור מאליו שהדין הקיים היה חל קודם. 

<שלי יחימוביץ (המחנה הציוני):>
אז למה אתה דן בהוראות מעבר?

גלי חדד:

מתייחסים פה גם לטענות שלנו. אנחנו נבקש אחרי ההפסקה להגיב. 

<יעל גרמן (יש עתיד):>
ברור שההתחלה היא פנייה של הנציבות לנילון. 

גלי חדד:

אדוני היושב-ראש, מייחסים לנו דברים. אנחנו מבקשים רק להגיב אחרי ההפסקה. 

<היו"ר ניסן סלומינסקי:>
תבקשו אחרי ההפסקה. יש לכם יד ותוכלו לבקש. תגמור את התצהיר ונוכל לצאת להפסקה. 

גלי חדד:

רגע, אנחנו רוצים להתייחס לסעיף הזה. 

<היו"ר ניסן סלומינסקי:>
אנחנו ניתן לכם אחר-כך להתייחס. 

גלי חדד:

אבל אתם ממשיכים. 

<היו"ר ניסן סלומינסקי:>
התצהיר זה המשפט האחרון שיש פה. תקרא את זה. 

<אלעזר שטרן - הלשכה המשפטית:>
תוספת – סעיף 15(ג), תצהיר המתלונן. 

אני ______מצהיר כי –

(1) המידע שמסרתי בפסקאות ______ שבתלונתי הוא נכון. 

(2) המידע שמסרתי בפסקאות ______ שבתלונתי הוא נכון לפי מיטב ידיעתי ואמונתי. 
__________


















חתימת המצהיר

לאחר מכן יש אימות של הדברים והזהרה על-ידי חתימת מקבל התצהיר. 

<יעל גרמן (יש עתיד):>
אנחנו הרי מורידים את התצהיר, אז בשביל מה צריך אותו?

בנימין זאב בגין:

זה היה רק כדי לסיים את ההקראה? בסדר. 

<היו"ר ניסן סלומינסקי:>
רבותי, אנחנו יוצאים להפסקה. הישיבה נעולה ואנחנו מתחילים את הישיבה הבאה. ב-11:20 מבקר המדינה יהיה פה. 

<הישיבה ננעלה בשעה 10:10.>

